Amerikanske Beth Hart tager i 2017 på turne. Her har hun kun ét besøg på dansk grund, og her bliver Aalborg værten. Den 21. november træder amerikaneren på scenen i Musikkens Hus. Det skriver Musikkens Hus i en pressemeddelelse. - Det er en stor glæde for os i Musikkens Hus at få lov til at være det eneste danske koncerthus på turnéen, og vi forventer, at koncerten vil trække folk til fra hele landet. Der venter en stor oplevelse med Beth Hart i Koncertsalen, hvor rammen altid retfærdiggør store stemmers fine nuancer og klangmæssige mangfoldighed, siger Lasse Rich Henningsen, administrerende direktør i Musikkens Hus. Sangerinden har siden 1996 udgivet ni studiealbummer i eget navn. Herudover har hun også lavet otte albummer i samarbejde med andre kunstnere. I Danmark er hun især kendt for sangen "learning to live", der var titelsang i talentprogrammer "Scenen er din". Til koncerten kommer Beth Hart til at spille numre fra sit nyeste album "Fire on the floor" samt numre fra sit store bagkatalog, der efter mange år i branchen efterhånden er fyldt godt op med velkendte melodier. Beth Hart går på scenen i Aalborg d. 21. november. Billetsalget starter d. 22. maj kl. 10.

Opsummering:
Den amerikanske sangerinde Beth Hart besøger som det eneste sted i Danmark Musikkens Hus på sin turne i efteråret.